Datasets:

Suyogyart

/

newa-corpus

like 0

प्रधानमन्त्री केपी ओलीयात विश्वासया मत प्राप्त मजुइधुंकाः आः देय्या राजनीति छु जुइ ? म्हिगःया घटना लिपा सकस्यां नुगलय् थ्वहे खँ वयाच्वंगु दु

सामान्यतया सदनय् वय्कःयात विश्वासया मत प्राप्त मजुइधुंकाः वय्कः स्वतः प्रधानमन्त्री पदं मुक्त जुयादीगु दु

अथे खःसां आः संसद भंगया छुं घटना जुइ लाकि धइगु न्ह्यसः नं पिहां वःगु दु

प्रम ओलीं म्हिगः सदन् न्ववायेगु झ्वलय् संसद हानं विघटन मयायेगु खःसा थःत विश्वासया मत बियादिसँ धकाः न्ववानादीगु खः

संविधान कथं बहुमतया सरकार क्वःदलेधुंकाः राष्ट्रपतिपाखें संविधानया धारा ७६ २ कथं संयुक्त सरकार गठनया लागिं आह्वान यानादीफु

राष्ट्रपतिपाखें अज्याःगु आह्वान जुल धाःसा नेपाली कांग्रेस माओवादी केन्द्र व जसपा जानाः मेगु सरकार गठन याइगु सम्भावना दु

तर थुलि दल जक जानाः बहुमत खाइगु सम्भावना मदुनि

उकिं आः माधव नेपाल पक्षया २८ म्ह सांसदतय्सं छु याइ धइगु न्ह्यसः दनि

छुं जुयाः थ्व २८ म्ह सांसदयात एमालें कारवाही यानाः पितिना छ्वत धाःसा सदनय् ओलीया मत झन हे कम जुयाः कांग्रेस–जसपा–माओवादी जक जानाः सरकार गठन यायेत गाक्क बहुमत दइ

थ्वहे झ्वलय् माओवादी केन्द्रया नेता लिसें पुलांम्ह मन्त्री वर्षमान पुनं आः न्हूगु सरकार गठनया निंतिं कांग्रेस माओवादी केन्द्र व जसपा दथुइ सहकार्य जुइगु खँ कनादीगु दु

म्हिगः नेपालभाषा टाइम्स लिसे खँ ल्हासें वय्कलं धयादिल प्रधानमन्त्री आः अल्पमतय् लायेधुंकाः न्हूगु सरकार गठनया निंतिं स्वंगू पार्टीं सरकार गठन यायेत पहल याइ

येँ – प्रमुख प्रतिपक्षी दल नेपाली कांग्रेसया सभापति शेरबहादुर देउवां देशय् कोरोना संक्रमणया भयावह अवस्था हयेगुली सरकार जिम्मेवार जूगु द्वपं बियादीगु दु

म्हिगः प्रतिनिधिसभाय् प्रधानमन्त्रीं फ्वंगु विश्वासया मत बारे थःगु बिचाः प्वंकुसें वय्कलं उगु द्वपं बियादीगु खः

सभापति देउवां संसदय् न्ववासें प्रधानमन्त्री केपी ओलीया सरकार क्वःदल धाःसा वयां लिपा गठन जुइगु सरकारया विकल्प नं न्ह्यब्वयादिल

वय्कलं ओलीया सरकार क्वःदलेधुंकाः संविधानया धारा ७६ २ कथं मिलिजुली सरकार गठन यायेगु प्रस्ताव तयादिल

छि संघीयता खत्तम यायेत्यंम्ह खः – दाहालयेँ – माओवादी केन्द्रया अध्यक्ष पुष्पकमल दाहालं प्रधानमन्त्री केपी ओलीयात संघीय व्यवस्था व समानुपातिक समावेशी धइगु सिद्धान्त हे सिधयेका छ्वयेत्यंगु द्वपं बियादीगु दु

म्हिगः संसदय् न्ववासें वय्कलं धयादिल समानुपातिक समावेशी धइगु ला खँ हे छि न्यने मयः

संघीयता नं छितः यःगु ला मखु

वहे वाफय् वःगुलिं माने याना बियागु जक खः धइगु छिगु धापू खः

उकिं गनं थःगु ल्हातय् शक्ति वयेसातकिं थ्व संघीयता व समावेशिता धइगु हे सिधयेकेगु कुतः जकं छिं यानादीत्यनागु मखु ला ?वय्कलं आः अप्वः राजनीतिक जालझेल यायेगु त्वःताः सहज ढंगं निकास बीत इनाप यासें उकिया लागिं प्रधानमन्त्री छम्ह बाहेक मेपिं फुक्कस्यां हे विश्वासया प्रस्ताव विरुद्ध मत बियाः न्हूगु अभियान शुरु याये नु धकाः नं आह्वान यानादिल

लिसें वय्कलं नेकां सभापति शेरबहादुर देउवां तयादीगु संविधानया धारा ७६ २ कथं मेगु सरकार दयेकेगु प्रस्तावयात समर्थन नं यानादिल

लोकतन्त्र वयेधुंकाः नं जिपिं पीडित – ठाकुरयेँ – जनता समाजवादी पार्टीया अध्यक्ष महन्थ ठाकुरं देशय् लोकतन्त्र वयेधुंकाः नं थःपिं अझ नं विभेदया शिकार जुयाच्वनागु खँ कनादीगु दु

देशय् लोकतन्त्र हयेगु लागिं न्हापा नापं हे संघर्ष यानागु खःसां थौं लोकतन्त्र वयेधुंकाः नं जातीय आधारय् क्षेत्रीय आधारय् विभेद कायम हे जुयाच्वंगु खँ वय्कलं कनादीगु खः

नेता ठाकुरं धयादिल लोकतन्त्र वयेधुंकाः नं जिपिं पीडित अवस्थाय् दु पासापिं जेलय् लानाच्वंगु दनि

धायेबलय् झीगु समाज विविधतां जाः धायेगु याःसां थौं न्ह्याथासं नं छगू हे ख्वाःयापिं जक मनूत खने दयाच्वंगु खँ नं वय्कलं न्ह्यथनादिल

संविधानय् प्रधानमन्त्रीयात निदँ तक अविश्वासया प्रस्ताव तये दइ मखु धकाः च्वयातल तर निदँ मदुनिबलय् हे प्रधानमन्त्री अल्पमतय् लात धाःसा छु यायेगु धासें वय्कलं संविधानया थज्याःगु त्रुटियात चीकेमाःगु माग नं यानादिल

लोकतन्त्र वयेधुंकाः नं थःपिनि माग यथावत दनि धासें वय्कलं थ्व प्रस्तावया पक्षय् वा विपक्षय् मत मबिसे तटस्थ च्वनेगु खँ धयादिल

समावेशिताया अःखः ज्या जूगु दु ः यादवप्रधानमन्त्री ओलीं संसद प्रति विश्वास मदयाः हे संसद भंग याःगु खः धासें आः वहे संसदं वय्कःयात गय् यानाः विश्वासया मत बीगु धकाः नं न्ह्यसः तयादिल

प्रम ओलीं योजना मदुगु परियोजनाया शिलान्यास व सिमधःनिगु योजनाया उलेज्या यानाच्वंगु द्वपं बिसें ओलीया पालय् दरिद्र नेपाल दुःखी नेपाली जूगु द्वपं वय्कलं नं बियादिल

यादवं विश्वासया मतया विपक्षय् भोट बीगु खँ नं कनादीगु खः

येँ – राष्ट्रवादी छबी दुम्ह धकाः नांजाःम्ह प्रधानमन्त्री केपी ओलीयात अन्ततः भारतं हे साथ बियाः सत्ताय् टिके यानातःगु खँ प्रस्ट जूगु दु

ओलीयात भारतया साथ दुगु कारणं हे जसपाया अध्यक्ष महन्थ ठाकुर खेमां समर्थन यानाच्वंगु खँ नं स्पष्ट जूगु दु

भारतया सत्तारुढ दल भाजपाया नेता एस. सुब्रमण्यमं म्हीग छगू ट्विट यासें नेपाःया वर्तमान राजनीतिक अवस्थाय् भारतया छनौट धइगु प्रधानमन्त्री केपी ओली हे खः धयादीगु खः

सुब्रमण्यमया ट्विट थौंकन्हय् नेपाःया राजनीतिइ अतिकं चर्चाया विषय जुयाच्वंगु दु

सुब्रमण्यमं छुं जुयाः ओलीया सरकार चिलाः प्रचण्ड प्रधानमन्त्री जुल धाःसा चीनया विजय जुइ धासें भारतं ओलीयात हे समर्थन यानाच्वनेमाःगु आशय समेत प्वंकूगु खः

थुकिया नापनापं भारतं पिहां वइगु अंग्रेजी न्हिपौ हिन्दूस्तान टाइम्सं म्हिगः सम्पादकीय हे च्वसें प्रधानमन्त्री केपी ओलीयात भारतं समर्थन याये मजिउगु बिचाः न्ह्यब्वःगु दु

ओलीं नेपाःया लोकतन्त्र बांलाक सञ्चालन मयाःगु द्वपं बिसें नेपाःया थीथी जातीय पुचःतय् दथुइ ओलीं आपालं भेदभाव समेत यानाच्वंगु खँ नं उगु सम्पादकीयय् धयातःगु दु

भारतीय राजनीति व मिडियाय् वःगु थुपिं खँयात विश्लेषण यासें नेपाःया राजनीतिक ख्यलं प्रधानमन्त्री केपी ओलीं छुं ई न्ह्यः मधेस आन्दोलनयात दमन यानाः निर्माण याःगु राष्ट्रवादी छबीया धोती खुस्के जूगु टिप्पणी यानाहःगु दु

प्रधानमन्त्री ओलीयात न्हापा राष्ट्रवादी छबी दुम्ह नेता धकाः यक्व तारिफ याःगु खःसां आःया सन्दर्भं धाःसा वय्कः नं अन्ततः भारतीय गोटी जक लानाच्वन धकाः पुष्टि जूगु खँ धयाहःगु दु

थ्वहे झ्वलय् प्रधानमन्त्री ओलीयात जसपा दुनेया पूर्व राजपा गुटय् च्वंपिं महन्थ ठाकुर राजेन्द्र महतो थेंज्याःपिं नेतातय्सं साथ बियाच्वंगुया मू कारण नं थ्वहे जुयाच्वन धकाः पर्दाफास जूगु खँ नं थन धयाहःगु दु

ओलीयात न्ह्याथे यानाः नं टिके याना तयेमाः धयागु भारतया लाइन दुगु कारणं हे महन्थ ठाकुरपिंसं ओलीयात साथ बियाच्वंगु स्पष्ट जूगु दु

लुमंकेबहः जू पूर्व राजपाया महन्थ ठाकुर राजेन्द्र महतो आदि नेतात नेपाःया संविधान जारी जूगु इलय् नं न्हू दिल्ली वनाः अनया नेतातलिसे सल्लाह याःगु खः

अबलय् मधेशवादी दलतय्सं याःगु आन्दोलनयात समर्थन यासें भारतं नेपाः विरुद्ध नाकाबन्दी समेत याःगु खः

अबलय् मधेशवादी दलतय्सं याःगु आन्दोलनयात फुक्क हे राजनीतिक पार्टीतय्सं साथ बिउगु खःसां तत्कालीन प्रधानमन्त्री केपी ओलीं सुयां खँ मन्यँसे दमन हे याना छ्वःगु खः

यल – ताःईया सहलह लिपा बुंगद्यःया जात्रा थुगुसी बःचाहाकः यानाः सिधयेकीगु जूगु दु

सल्लाह कथं म्हिगः बुंगद्यःयात रथय् बिज्याकूगु दु

आः वइगु शनिवाः पूच्वय् छकूचा द्यः सालाः वयां लिपा बुंगय् लित यंकेगु सहमति जूगु दु

थ्व ल्याखं थुगुसी नं बुंगद्यःया भोटोजात्रा धाःसा मयाइगु जूगु दु

बुंगद्यः जात्राया निंतिं कुदुवालं कलश कया हयेधुंकूगु दु

कुदुवालं कलशय् तयाः हःगु लः बुगद्यःया तुतिइ अर्पण यायेधुंकाः बुंगद्यःयात तःबहालं प्यम्ह पाहाजुपिंसं कुबियाः रथय् तये यंकूगु खः

बुंगद्यः रथय् बिज्याकेगु साइत म्हिगः सुथय्या हे जूगु खःसां रथ दयेके ज्या क्वमचाःगुलिं सुथय् द्यःयात संकेगु जक ज्या जूगु खँ दैवज्ञ ज्योतिषि कीर्तिकिरण जोशीं कनादीगु दु

रथय् दयेके क्वचायेधुंकाः सनिलय् बुंगद्यःयात रथय् बिज्याकूगु खः

येँ – एमालेया वरिष्ठ नेता माधव नेपाल पक्षया २८ म्ह सांसदतय्सं राजीनामा मबीगु जुइवं आः हानं कामचलाउ प्रधानमन्त्री केपी शर्मा ओलीया हे नेतृत्वय् न्हूगु सरकार गठन जुइगु जूगु दु

राजनीतिइ वःगु थ्व हिउपाःया कारणं नेपाली कांग्रेसया सभापति शेरबहादुर देउवाया नेतृत्वय् बहुमतया सरकार गठन यायेगु कुतः नं असफल जूवंगु दु

नेपाल पक्षया २८ म्ह सांसदतय्सं राजीनामा बीगु तयारी जुइवं प्रधानमन्त्री लिसें एमालेया अध्यक्ष केपी ओलीं नेपाल पक्षया बटम लाइन जुयाच्वंगु २०७५ जेठ ३ न्ह्यःया अवस्थाय् लिहां वनेगु शर्तयात स्वीकार याःगु खः

ओलीं थ्व शर्तयात स्वीकार यायेवं नेपाल पक्षया सांसदतय्सं राजीनामा बीगु ज्या स्थगित जूगु खः

नेपाल पक्षया सांसदतय्सं राजीनामा मबीवं शेरबहादुर देउवाया नेतृत्वय् सरकार गठन यायेगु विपक्षी दलतय्गु कुतः नं विफल जूवंगु खः

माधव पक्षयात ह्ययेकेगु लागिं प्रम ओलीं म्हिगः सुथय् हे नेपाल लगायत प्यम्ह नेतातय्त यानातःगु निष्काशनया कारवाही फुकुवा याःगु खः

तर नेपाल पक्ष उलिइ नं माने मजुसेंलि नेता बिष्ण पौडेल मार्फत जेठ ३ गते स्वयां न्ह्यःया अवस्थाय् लिहां वनेत तयार दु धइगु सन्देश छ्वःगु खः

वयां लिपा प्रधानमन्त्री ओलीं थम्हं हे फोन यानाः सःतुसें नेता नेपाललिसे भुइजःसिया छखा छेँय् वार्ता याःगु खः

उगु वार्ताय् पार्टीयात जेठ ३ गतेया अवस्थाय् यंकेगु लागिं कार्यदल दयेकाः ज्या यायेगु व अझ थीथी चरणय् वार्ता यायेगु सहमति जूगु खः

छुं जुयाः प्यन्हु न्यान्हुया दुने नं ओलीं थःपिनि शर्त पूरा मयात धाःसा सांसदतय् मंकाः राजीनामाया खँ हानं दना वये फइगु खँ नेपाल पक्षं धाःगु दु

उखे माधव नेपाल पक्षया लिसः पियाच्वंम्ह कांग्रेस सभापति देउवां म्हिगः अन्तिम इलय् वयाः विकसित जूगु थ्व राजनीतिक घटना लिपा राष्ट्रपति कार्यालयय् वनाः सरकार दावी यायेगु ग्वसाः त्याग यानादीगु दु

वय्कलं थ्व ग्वसाः त्याग यानादीगुया मेगु कारण जसपा दुने ब्वलंगु मतभेद नं खः

म्हिगः जसपाया महन्थ ठाकुरं थःगु पक्षया १३ म्ह सांसदतय्त ख्वपया डोलेश्वर भिलेज रिसोर्टय् यंकाः तया बीवं देउवाया लागिं स्थिति अझ जटिल जू वंगु खः

सूत्रया कथं रिसोर्टय् जसपा सांसदपिंत कन्भिन्स यायेगु नितिं एमालेया उपाध्यक्ष सुवास नेम्वाङ व महासचिव बिष्णु पौडेलं विशेष भूमिका म्हितूगु खःसा व्यवस्थापनया जिम्मा एमाले सांसद महेश बस्नेतं काःगु खः

आः एमाले अध्यक्ष केपी ओलीया हे नेतृत्वय् न्हूगु सरकार गठन जुल धाःसा उगु सरकारयात जसपां हे साथ बीगु खँ धाःगु दु

आः सरकार गठन यायत ओलीयात करिब १५ म्ह सांसद गाइ मखुनि थ्व सांसद जसपापाखें चूलाकेगु तयारी जुयाच्वंगु दु

येँ – कोरोना महामारी तच्वया वःलिसें देय्न्यंकं अक्सिजनया अभाव नं तच्वया वःगु दु

सरकारं कोभिड उपचार केन्द्र कथं दयेकातःगु वीर अस्पतालया ट्रमा सेन्टरय् तकं बिहिवाः अक्सिजनया अभाव जूगु दु

अक्सिजनया अभावं यानाः ट्रमा सेन्टरय् उपचार यानाच्वंपिं कोरोना संक्रमितत जोखिमय् लानाच्वंगु दु

अस्पतालय् उपचार याकाच्वंपिं विरामीया थःथितिपिंत हे अक्सिजनया मालाहयेत धयाच्वंगु दु

अक्सिजन कायेगु थाय् मदयाः विरामी थःथितिपिं विरामी स्वयां नं वाथावाथा कनाच्वंगु दु

सिलिन्डर ज्वनाः अक्सिजन उद्योगय् ब्वाँय् वनाच्वंगु दुसा अन नं अक्सिजन कायेत ताःई पियाच्वनेमाःगु अवस्था वयाच्वंगु दु

थथे स्वनिगःया लिसें देय्न्यंकंया अस्पतालया अक्सिजनया अभाव तच्वया वनाः संक्रमिततय् ज्यान जोखिमय् लानाच्वंगु दु

अक्सिजन कायेगु निंतिं विरामीया थःथितिपिं ब्वाँय् जुयाच्वंगु छुं किपा येँ – कोरोनां कयाः अस्पतालय् वासः याका च्वनादीम्ह ख्यालिजुजु मदनकृष्ण श्रेष्ठं थः विरामी जुयागु स्वयां नं नांजाःम्ह गायक प्रेमध्वज प्रधान मदयाः थःत तसकं दुःख ताःगु खँ कनादीगु दु

अस्पतालया बेडं हे नेपालभाषा टाइम्स लिसे खँ ल्हासें वय्कलं धयादिल प्रेमध्वज दाइ मदयाः जितः तसकं दुःख लगे जुल

जि मफयाच्वंगु सिबें नं वय्कः मदयाः जितः तसकं दुःख ताल

प्रेमध्वज मदुकुन्हु मदनकृष्णं सामाजिक सञ्जालय् छगू स्टाटस नं च्वयादीगु खः

उगु स्टाटसयात कयाः वय्कलं धयादिल व स्टाटस जिं थन अस्पतालय् च्वनाः ख्वख्वं च्वयागु खः

प्रेमध्वज दाइ मदुगु खँ न्यनाः जिं थःत ची हे मफुत

मिखां ख्वबि स्वः स्वः वयाच्वन

उगु स्टाटसय् वय्कलं प्रेमध्वजया हे संगीतय् थम्हं न्हापांगु म्ये हालागु खँ च्वयादीगु खः

वि.सं. २०२६ सालय् मदनकृष्ण श्रेष्ठ न्हूम्ह हे कलाकार तिनि

दुर्गालाल श्रेष्ठं च्वयातःगु छपु म्ये प्रेमध्वज थम्हं हाले धकाः संगीत तयातःगु खः

मदनकृष्णं छगू संगीत प्रतियोगिताय् वनेत म्ये हालेगु इच्छा याःबलय् प्रेमध्वजं वय्कःयात वहे म्ये हायेकादीगु खः

स्वइत कने स्वइत क्यने क्यने धाःसा घाः नुगः दुने दुने धाःगु उगु म्ये हालाः मदनकृष्ण श्रेष्ठं धेंधेंबल्लाखय् न्हापा सिरपाः त्याकादीगु खः

वयां लिपा वय्कः संगीत ख्यलय् प्रवेश जुयादिलसा लिपा स्थापित नं जुयादिल

भाजु श्रेष्ठं थःगु आत्मबल तसकं बल्लाःगुलिं कोरोनायात त्याकेत थः ताःलाःगु खँ नं कनादिल

थौंकन्हय् पार्किन्सन लगायत थीथी ल्वय्या यानाः न्हिं २३ क्वः वासः नये मालाच्वंगु व थ्व खनाः अस्पतालया नर्सत तकं अजूचायाच्वंगु खँ नं वय्कलं कनादिल

येँ – देय्न्यंकं न्यना वनाच्वंगु कोरोना संक्रमणया दकलय् अप्वः प्रभाव राजधानी येँय् हे लानाच्वंगु दु

मुक्कं नेपाःया संक्रमित मध्ये करिब ४५ प्रतिशत विरामी राजधानी येँय् हे लुयाच्वंगु दु

येँ महानगरपालिका शहरी स्वास्थ्य विभागं पिकाःगु ल्याःचाः कथं येँय् ४६९८२ म्ह संक्रमित लूगु खःसा ३८५३० म्ह लना नं वंगु दु

येँ मनपाया फुक्क वडाय् यानाः ७६२६ म्ह विरामीत होम क्वारेन्टाइनय् च्वनाच्वंगु दनि

येँ मनपाय् आः तक कोरोनां कयाः सीपिनि ल्याः ३२७ म्ह थ्यनेधुंकूगु दु

कोरोनां कयाः दकलय् अप्वः स्वयम्भू लागाया वडा नं. १५ य् सीगु दु

अन आः तक २६ म्ह मनू सीधुंकूगु दु

दकलय् कम वडा नं. १९ व २८ य् सीगु दु

अन आः तक निम्ह निम्ह जक सीगु दु

अथे हे थ्वहे इलय् येँय् थीथी जात्रा पर्व न्यायेकेगु नापं राजनीतिक पार्टीतय्सं ततःधंगु सभा समारोहत नं याःगु खः